Μιχάλης Θ. Λαφαζάνης

Δρ. Ιστορίας της Εκπαίδευσης

Ο ΙΩΑΝΝΗΣ ΠΕΖΑΡΟΣ

ΚΑΙ Η ΣΥΜΒΟΛΗ ΤΟΥ ΣΤΗΝ ΠΑΙΔΕΙΑ ΤΗΣ ΘΕΣΣΑΛΙΑΣ

Ο Ιωάννης Πέζαρος (1749-1806), υπήρξε σημαντική προσωπικότητα στην περιοχή της Θεσσαλίας στα χρόνια της οθωμανικής κυριαρχίας. Με την πολύχρονη εκπαιδευτική του θητεία διέδωσε τις νεότερες ιδέες και επιστημονικές αντιλήψεις και ανύψωσε το επίπεδο της παιδείας ευρύτερα στο θεσσαλικό χώρο.

 Στο επίπεδο των πνευματικών διεργασιών η περίοδος που έζησε και δίδαξε χαρακτηρίζεται από την κίνηση των ιδεών της νεότερης φιλοσοφικής σκέψης και επιστήμης, οι οποίες στοιχειοθετούνται και αναπτύσσονται με το κίνημα του Ελληνικού Διαφωτισμού. Πριν από το τέλος του 18ου αι. το κίνημα αποκτά ένταση, διευρύνεται και συμβάλει στην ανάπτυξη του σχολικού δικτύου στο Θεσσαλικό χώρο. Την εποχή διακρίνει η μεταβατικότητα και η διαπάλη του παλαιού με το νέο. Η ανανεωμένη φιλοσοφική σκέψη και η νεότερη επιστήμη επιδιώκουν να διεισδύσουν στο χώρο της εκπαίδευσης αμφισβητώντας την κατεστημένη παιδευτική αυτάρκεια, η οποία αποτελούσε σε γενικές γραμμές την επίσημη έκφραση της Εκκλησίας.

 Ο Πέζαρος ήταν γέννημα θρέμμα του Τυρνάβου. Λόγω των εξαιρετικών προνομίων στην πόλη η παρουσία της οθωμανικής εξουσίας ήταν περιορισμένη, ενώ κυριαρχούσε ο χριστιανικός πληθυσμός. Από τον πρώτο χρόνο της κατάκτησης ο Τύρναβος ξεχώρισε στην περιοχή με την οικονομική δραστηριότητα. Οι βιοτεχνικές, σε οικογενειακή βάση, ασχολίες των Τυρναβιτών είχαν επικεντρωθεί στη βαφή νημάτων, στην ύφανση και στο εμπόριο, και έφεραν την ευημερία και την πνευματική ανάπτυξη στον τόπο τους. Στον Τύρναβο είχε ιδρυθεί σχολείο από τα μέσα του 17ου αι.(1655) και συνέχισε να λειτουργεί χωρίς διακοπές σε όλη την διάρκεια της Τουρκοκρατίας. Η Σχολή του Τυρνάβου, διαθέτοντας πλούσια βιβλιοθήκη, παρείχε υψηλό επίπεδο σπουδών, εφάμιλλο με τις προσδοκίες της εποχής, ή και πρωτοπορούσε, αν κρίνουμε από τα ονόματα γνωστών δασκάλων και μαθητών.

 Ο Ιωάννης Πέζαρος γεννήθηκε το 1749. Διδάχτηκε τα πρώτα γράμματα στην πατρίδα του από τον Ιωάννη Αγραφιώτη, αργότερα επιφανή λόγιο. Απέκτησε την ανώτερη εκπαίδευση του καιρού του στη γνωστή Σχολή του Μπαλάνου στα Γιάννενα με σχολάρχη τον Κοσμά Μπαλάνο. Στα Γιάννενα (πόλη πρώτη *στα άρματα, στα γρόσια και στα γράμματα*) γνώρισε και τις ιδέες για την ανανέωση της παιδείας, τις οποίες είχε διαδώσει ο σπουδαίος δάσκαλος της εποχής, ο Ευγένιος Βούλγαρης.

 Ο επόμενος σταθμός του ήταν η Κοζάνη, άλλη πόλη γνωστή για την ευημερία και την παιδεία. Στη Σχολή της ο Πέζαρος μαθήτευσε και παράλληλα δίδαξε στις κατώτερες τάξεις. Το 1768 ήλθε στο Λιβάδι και ανέλαβε το σχολείο για μικρό διάστημα. Από εκεί μετέβη στο Άγιο Όρος, το διαρκές κέντρο της ορθόδοξης παιδείας, και ανέλαβε υποδιδάσκαλος στη Σχολή. Στο Όρος συγκέντρωσε και μελέτησε χειρόγραφα του Βούλγαρη, και συμπλήρωσε την κατάρτισή του στη νεότερη φιλοσοφία. Κατόπιν δίδαξε για πέντε χρόνια στην Τσαριτσάνη (1772-77), όπου συνδέθηκε στενά με και την γνωστή οικογένειά των Οικονόμων. Προσκλήθηκε στο Λιβάδι για δεύτερη φορά και δίδαξε για μια πενταετία (1777-82).

 Επέστρεψε στη γενέτειρά του (1782) και ανέλαβε τη Σχολή φροντίζοντας παράλληλα και τον γηραιό πατέρα του. Η φήμη του καλού δασκάλου τον ακολουθούσε. Τα πρώτα χρόνια της παραμονής του δέχτηκε πολλές προσκλήσεις από πολλά μέρη για να διδάξει. Για την οριστική εγκατάστασή του στον Τύρναβο καθοριστικά γεγονότα υπήρξαν ο γάμος του (1790) και η χειροτονία του ως ιερέα και οικονόμου. Από τότε ήταν γνωστός ως *Οικονομοδιδάσκαλος.* Αργότερα (1794) ορίστηκε και επίτροπος της μητρόπολης της Λάρισας από τον τότε μητροπολίτη Διονύσιο Γ΄ τον Καλλιάρχη. Η σχολαρχεία του ήταν μακροχρόνια. Χωρίς διακοπή κράτησε είκοσι πέντε χρόνια (25) μέχρι τον θάνατό του (1806). Στα χρόνια του Πέζαρου η Σχολή του Τυρνάβου, παρά τις δυσκολίες που περνούσε η περιοχή, γνώρισε περίοδο πνευματικής ευημερίας. Η οργάνωση του σχολείου, το επίπεδο της διδασκαλίας και ο ενάρετος χαρακτήρας του δασκάλου προσέλκυε πολλούς μαθητές από την ευρύτερη περιοχή.

 Η θητεία του στα σχολεία της Τσαριτσάνης, του Λιβαδίου και κυρίως στη Σχολή του Τυρνάβου ανέδειξε τις αρετές του δασκάλου και του παιδαγωγού, χαρακτηριστικά της προσωπικότητας του Πέζαρου. Φρόντιζε ο ίδιος την κοινωνική ζωή των μαθητών. Οργάνωσε κοινόβιο για τους ξενομερίτες μαθητές στα σχολεία που δίδαξε. Ενίσχυε τα ηθικά βιώματα με τον καθημερινό εκκλησιασμό των μαθητών σύμφωνα με τον εκκλησιαστικό χαρακτήρα των σχολείων της εποχής.

Οργάνωση της διδακτέας ύλης.

Ο δάσκαλος Πέζαρος έχοντας υπόψη μια μικρή παράδοση σχετική με τη διαβάθμιση της εκπαίδευσης, οργάνωσε ένα σταθερό δομημένο πρόγραμμα με συγκεκριμένη ύλη «*ἔβαλε δέ εἰς τάξιν τήν ἐγκύκλιον παράδοσιν ὁποῦ τανῦν εἰς τήν Ἑλλάδα συνηθίζεται, μέ πλείονα τῆς προτέρας ἐπίδοσιν καί εὐκολίαν»,* αναφέρει ο συγκαιρινός του λόγιος Γ. Ζαβίρας (1744-1804).

 Από τον μαθητή του, τον Κ. Κούμα, παίρνουμε αρκετές πληροφορίες για τη διάρθρωση του σχολείου του Πέζαρου. Ο Πέζαρος κατέτασσε τους μαθητές συνήθως σε έξι κλάσεις, σύμφωνα με το επίπεδο της κατάρτισης τους. Κύριο γνώρισμα της κλάσης ήταν ένα μάθημα, που αντιστοιχούσε σε ορισμένες γλωσσικές δραστηριότητες: τεχνολογία, γραμματική και σύνταξη, θεματογραφία, επιστολογραφία και ρητορική, ποίηση και μετρική. Η έκτη κλάση περιλάμβανε τη διδασκαλία των θετικών επιστημών σε συνδυασμό με τη φιλοσοφία.

 Η ύλη των μαθημάτων της γλώσσας προχωρούσε με μια προϊούσα δυσκολία και περιλάμβανε κείμενα από τα συγγράμματα: *Γνώμαι* του Χρυσολωρά, Μύθους του Αισώπου, έργα του Λουκιανού, τις *Ιστορίες* του Ηρωδιανού, *Επιστολές* του Συνέσιου, *Λόγους* των Πατέρων της Εκκλησίας, δημηγορίες του Δημοσθένη, αποσπάσματα από την *Ιλιάδα* και τους *σκηνικούς ποιητές*. Με τη διδασκαλία των ποιητικών κειμένων ολοκληρωνόταν ο κύκλος των μαθημάτων της αρχαίας ελληνικής γλώσσας (*ελληνικά μαθήματα)* και η τυπική, συνήθως, μόρφωση του λογίου. Ο επόμενος κύκλος σπουδών αφορούσε τη θεολογία και τα *φιλοσοφικά μαθήματα*, την ανώτερη παιδεία ενός λογίου (*λογιώτατος*).

Εισαγωγή νέων μαθημάτων.

Από τις αρχές του 18ου αι., όμως, στα ανώτερα μαθήματα προστέθηκε και η διδασκαλία των Μαθηματικών (της αρχαιότητας) και στοιχείων της Φυσικής (Αστρονομία) και ονομάζονται πλέον *επιστημονικά*. Καθώς προχωρούσαν οι διεργασίες της πνευματικής ανασυγκρότησης και κορυφώνεται το κίνημα του Ελληνικού Διαφωτισμού, η διδασκαλία παρόμοιων μαθημάτων διευρύνεται σε ορισμένα σχολεία. Διδάσκονται γνωστικά αντικείμενα από άλλους επιστημονικούς τομείς: Άλγεβρα, Τριγωνομετρία, (Πειραματική)Φυσική, Γεωγραφία, κα.

Οι διαφοροποιήσεις και αλλαγές τόσο στην ύλη των *φιλοσοφικών* και *επιστημονικών μαθημάτων,* όσο και στο ιδιαίτερο κάθε φορά περιεχόμενο των εννοιών που χρησιμοποιούνταν, αποτελούσαν συχνά αφορμή των ενστάσεων από την πλευρά της Εκκλησίας. Επιπλέον, στην περίοδο της ακμής του Ελληνικού Διαφωτισμού το περιεχόμενο των *επιστημονικών μαθημάτων* αποτελούσε κριτήριο για το κατά πόσο το σχολείο ήταν σύγχρονο (*νεωτερικ*ό). Και συνακόλουθα έκρινε την προοδευτικότητα του δασκάλου και των μαθητών του.

 Στη Σχολή του Πέζαρου τα μαθήματα της φιλοσοφίας εναλλάσσονταν με ισάριθμα μαθήματα των Μαθηματικών και της Φυσικής. Στο μάθημα της φιλοσοφίας δίδαξε με βάση την *Εισαγωγή της Λογικής* του Σουγδουρή, παραδοσιακό έργο. Ακολουθούσαν η *Λογική* και η *Μεταφυσική του Γενουηνσίου,* μεταφράσεις του Ευγένιου Βούλγαρη, που ήταν έργα πνευματικής αφύπνισης και αντιπροσωπευτικά του Ελληνικού Διαφωτισμού. Τα Μαθηματικά διδάχτηκαν με βάση τα παραδοσιακά *Στοιχεία Γεωμετρίας του Ευκλείδη*, την ανέκδοτη *Αριθμητική* του Βασιλόπουλου Μπαλάνου και τις παραδόσεις του Βούλγαρη από τα *Μαθηματικά κατά Γέσνερον,* κι αυτό νεωτερικό έργο για την εποχή*.* Τη νεότερη Φυσική παρέδιδε από το ομώνυμο βιβλίο του επίσης γνωστού λογίου, του Νικηφόρου Θεοτόκη επισημαίνοντας τις δυσκολίες της κατανόησής της. Ο Πέζαρος ενστερνίζεται το πνεύμα της νεότερης επιστήμης, σύμφωνα με το οποίο τα Μαθηματικά αποτελούν πολύ βασική προπαίδευση για την κατανόηση της Φιλοσοφίας και της νεότερης Φυσικής. Αρκετές φορές πρώην μαθητές του και λόγιοι τον ρωτούσαν για κάποιο επιστημονικό πρόβλημα, μορφωμένοι κληρικοί ζητούσαν να τους καθοδηγήσει σε θεολογικά ζητήματα, επώνυμοι και ανώνυμοι συμπατριώτες του προσέφευγαν και τον εμπιστεύονταν για να συντάξει κάποιο έγγραφο. Τέλος, ο κύκλος των μαθημάτων ολοκληρώνονταν με τη διδασκαλία των δογμάτων της Ορθοδόξου Εκκλησίας από το *Θεολογικόν* του Ε. Βούλγαρη.

 Η εργασία του δασκάλου της εποχής ήταν αρκετά επίπονη και απαιτούσε διαρκή ενεργητικότητα και προσόντα. Κατά τον Κούμα ο Πέζαρος με ακαταμάχητη δραστηριότητα «(…)*ἐπαρέδιδεν ἀδιακόπως ὅλον τόν ἑνιαυτόν*(…) (τα σχολεία δεν είχαν διακοπές) *ἐτεχνολόγει, ἐδιόρθωνεν ἐξηγήσεις, ἤκουε τούς ἀποστηθίζοντας, ὡδήγει τούς πρωτοπείρους εἰς τό γράφειν, ἐδίδασκε τόν λογαριασμόν(...) ὑπαγόρευεν αὐτοσχεδίως, χωρίς νά τόν ἐμποδίζῃ ἀπό τήν παράδοσιν τῶν ἄλλων μαθημάτων, ἡ διόρθωσις τῶν θεμάτων».*

Η παιδεία του

Ο Ιωάννης Πέζαρος διέθετε εκκλησιαστική και κοσμική παιδεία και διακρινόταν για την ευρυμάθειά του.

 Το επίπεδο της κατάρτισης και της καλλιέργειας των λογίων της εποχής δοκιμάζονταν στην εκφώνηση λόγων δημοσίως και ασκούνταν σχεδόν αποκλειστικά με το κήρυγμα, αλλά και στην επιστολογραφία, ιδιωτική και δημόσια, προς διαφόρους αξιωματούχους, κοσμικούς και εκκλησιαστικούς. Ο Πέζαρος διέπρεπε και στα δύο. Περίπου εκατό λόγους το χρόνο εκφωνούσε ο Πέζαρος στις δεκαοχτώ εκκλησίες του Τυρνάβου. Οι λόγοι του δεν ήταν ποτέ όμοιοι, ήταν επίκαιροι ανάλογα με τις περιστάσεις και διανθίζονταν με αναφορές και ρήσεις από την Αγ.Γραφή. Επιπλέον το ύφος του λόγου του, οποίος στην καθημερινή συναναστροφή έμοιαζε υποτονικός, ήταν συναρπαστικός για τους ακροατές. Οι Τυρναβίτες χαίρονταν να τον ακούν, ενώ στους επισκέπτες της πόλης προκαλούσε θαυμασμό και στους μορφωμένους την έκπληξη.

 Από την επιστολογραφία και τις διηγήσεις των μαθητών του και κυρίως από τον Κ. Κούμα, αντλούμε στοιχεία του χαρακτήρα του, τις ιδέες του και τις απόψεις του για τα ζητήματα του καιρού του. Μια βαθιά εκτίμηση για την αξία της ζωής και την καλλιέργεια της παιδείας διέκρινε τον Πέζαρο. Εκτιμούσε ότι τα πιο αξιόλογα ιδανικά του ανθρώπινου βίου είναι η ζωή και η παιδεία. Ο λόγος του γίνεται απόφθεγμα: «*(...) φιλοσοφῶν, καί αὔξων νοῦν ἅμα, καί ὑγιείαν, ὅτι τά δύο ταῦτα κάλλιστα ἐν τῷδε τῷ βίῳ»*.

 Ο Κούμας γνώριζε τον Πέζαρο από τα μικρά του χρόνια, καθώς ήταν φίλος της οικογένειας του, έπειτα υπήρξε μαθητής του και αργότερα συγγενής του. Στις αναφορές του αποτυπώνεται χαρακτηριστικά η διαγωγή και ο τρόπος που ζούσε : *«Η επιμέλεια και η αρετή του, το πενιχρόν της ζωής του ηνωμένον με εσωτερικόν μεγαλείον, το οποίον ενέπνεε σέβας εις πάντα, όστις έβλεπε τον ρακένδυτον Πέζαρον, εκλέϊσαν εις όλην την Θετταλίαν και εις όλον το Ελληνικόν γένος το όνομά του».*  Σε άλλα αποσπάσματα των έργων του αποκαλεί τον Πέζαρο «*Σωκράτη του Τυρνάβου».* Και τον ίδιο έπαινο αποδίδουν και άλλοι μαθητές του.

 Συνυφασμένη με την εντιμότητα του βίου η πνευματική ικανότητα του Πέζαρου να κατακτά τις νέες επιστημονικές γνώσεις, είχε απομείνει ανεξίτηλη στην μνήμη του Κούμα. Τον συγκρίνει με τον Ευγένιο Βούλγαρη και γράφει (1832) χωρίς ενδοιασμό και περιστροφές: *Ὁ παράδοξος ἀνήρ, ὅστις ἐάν ἐσπούδαζεν εἰς τά πανεπιστήμια τῆς Εὐρώπης, ἤθελε σκιάσειν πολύ τό κλέος τοῦ Εὐγενίου, μέ τό εὐρυχωρότατον νοῦν του, ήνονε ζήλον διακαέστατον προς εξαπλωσιν της παδείας και βίον αληθώς Σωκρατικόν»*.

Δάσκαλος του Γένους.

 Η διδασκαλία του και ο παιδαγωγικός του ζήλος δεν σταματούσε στο σχολείο. Διδάσκοντας έμπρακτα την ανανέωση της πνευματικής ζωής ενθαρρύνει κάθε προσπάθεια και συμπαραστέκεται στους οπαδούς των νέων ιδεών. Προέτρεπε τους μαθητές του να είναι ανυποχώρητοι να προοδεύουν και να προσφέρουν όσο μπορούν. Όσο του επέτρεπε η θεωρητική κατάρτιση στα νέα δεδομένα των επιστημών, βοηθούσε ανυπόκριτα τους μαθητές του στα πονήματά τους. Χαιρόταν για το καινούριο που ανέτειλε και ενθουσιαζόταν με την ανανέωση που κυοφορούνταν. Στον νεαρό Κούμα που ετοίμαζε το πρώτο βιβλίο του, πρωτοποριακό για τη μαθηματική σκέψη της εποχής, γράφει: «(…) *Ποθῶ ἰδεῖν καί τήν γραμματικογεωμετρίαν, ἵνα ξενισθῶ ἐπί τῇ καινότητι τῇ ἀήθει»*.

Αναφερόμενος στα πρόσωπα του Ελληνικού Διαφωτισμού ο ιστορικός Κ.Θ.Δημαράς εύστοχα παρατηρεί ότι *δίπλα στις μεγάλες προσωπικότητες των γραμμάτων στέκουν οι μεγάλες προσωπικότητες των δασκάλων.* Και ανάμεσά τους κατονομάζει τον Ιωάννη Πέζαρο.

 Σημαντικό ρόλο στη διαμόρφωση των απόψεων του Πέζαρου έπαιξε ασφαλώς και το περιβάλλον που σχηματίστηκε στις τελευταίες δεκαετίες στο χώρο της Ανατολικής Θεσσαλίας πριν από το 1800. Την έντονη εκπαιδευτική δραστηριότητα ενίσχυσε η διακίνηση εμπορευμάτων, νέων ιδεών και προσώπων από τον Ελληνισμό της Κεντρικής Ευρώπης. Στην Τσαριτσάνη καταγράφεται ένας κύκλος λογίων, γιατρών και μορφωμένων κληρικών. Στα ακμάζοντα Αμπελάκια δοκιμασμένοι οπαδοί της ανανεωτικής παιδείας, όπως ο γιατρός Σπυρίδων Ασάνης και ο δάσκαλος ιερομόναχος Γρηγόριος Κωνσταντάς, διαπρύσιοι λόγιοι και οι δύο, διδάσκουν τη νεότερη επιστήμη σε ευέλπιδες ζηλωτές της. Ο Πέζαρος γνωρίζεται με όλο αυτό τον κόσμο των *λογιωτάτων.* Ανταλλάσσουν τα βιβλία που είναι δυσεύρετα, σχολιάζουν και διορθώνουν τις εργασίες τους, συζητούν και ενημερώνονται. Ο ίδιος χαίρεται τις προόδους των μαθητών του και, έχοντας επίγνωση ότι του έλειπε η απαραίτητη κατάρτιση στα νεότερα πορίσματα, τους προτρέπει να αναζητούν την τελειοποίηση σε άλλους δασκάλους.

 Γράφοντας ο Κούμας «*(…)τήν ἔλλειψιν ταύτην [Άλγεβρα] ἤσθάνοντο οἱ μαθηταί τοῦ Πέζαρου»,* μαρτυρά έμμεσα για μια άλλη πλευρά της γόνιμης διδασκαλίας του. Ο δάσκαλος αναγνωρίζει την δική του αδυναμία και επιζητεί τον προβληματισμό, ώστε οι μαθητές του να αντιλαμβάνονται το επίπεδο των γνώσεων τους και τις παραπέρα δυνατότητές τους. Η πνευματική αναζήτηση καλλιεργούσε την ελεύθερη σκέψη, κέντριζε τη δημιουργικότητα και οδηγούσε στην πρόοδο.

 Ο Πέζαρος ζούσε από κοντά τις εκδοτικές προσπάθειες στις οποίες με ζήλο επιδίδονταν οι Θεσσαλοί λόγιοι και στήριζε έμπρακτα τις εκδόσεις τους. Η Σχολή του Τυρνάβου, και το όνομα του Πέζαρου βρίσκονται γραμμένα στους καταλόγους των συνδρομητών σε πολλά βιβλία. Ανάμεσα σε αυτά και εκείνα που είχαν εκδώσει οι μαθητές του Ιωνάς Σπαρμιώτης και Κωνσταντίνος Κούμας, Δημήτριος Αλεξανδρίδης, καθώς και οι λόγιοι Γρηγόριος Κωνσταντάς , Δανιήλ Φιλιππίδης, Άνθιμος Γαζής κα. Πρόκειται για βιβλία από τα πιο αντιπροσωπευτικά του Ελληνικού Διαφωτισμού, τα οποία ασφαλώς δεν άφησαν ανεπηρέαστο τον Ιωάννη Πέζαρο. Ο ίδιος ενστερνιζόταν την άποψη ότι ο συγχρωτισμός με τους υπόλοιπους Ευρωπαίους και η ‘’μετεκένωση’’ των ιδεών μπορεί να υποκινήσει την πρόοδο την αναγέννηση της ελληνικής παιδείας. Γράφει χαρακτηριστικά: *Ὀξυνέσθω οὕτως ὁ νοῦς τῶν Ἑλλήνων, ὑποκεντούμενος ἐκ τῶν Εὐρωπαίων!*

 Ένα άλλο στοιχείο των αντιλήψεων του Πέζαρου ήταν η σύμπλευσή του με τις προωθημένες θέσεις του Ελληνικού Διαφωτισμού στο ζήτημα της κίνησης της γης, το οποίο αποτελούσε «σημείο αντιλεγόμενο» για την εποχή. Η παραδοχή για αιώνες της γεωκεντρικής θεωρίας έκανε ιδεολογικά δύσβατη την απόρριψή της - και για ένα επιπλέον βασικό λόγο - επειδή αποτελούσε επίσημη θέση της Εκκλησίας. Αρκετοί λόγιοι στάθηκαν διστακτικοί να την υιοθετήσουν.

 Όταν ο Σέργιος Μακραίος, Δι*δάσκαλος των Επιστημών* της Πατριαρχικής Σχολής, εκφράζοντας τις επίσημες θέσεις της Εκκλησίας απορρίπτει χωρίς επιχειρήματα την ηλιοκεντρική θεωρία, ο Πέζαρος χλευάζει τους εκφραστές της και δηλώνει κατηγορηματικά και με σαφήνεια την αποδοκιμασία του. Γράφει σχετικά ο Κούμας: « *Ὅταν ἤκουσεν ὅτι ὁ Σέργιος Μακραῖος ἀναίρεσε τό σύστημα του Κοπερνίκου εἶπε μέ γέλια: ''Ὦ! άκόμη εἴμεθα νήπιοι καί ψοφοδεεῖς»*, δηλ. ανόητοι και δειλοί να παραδεχτούν την αλήθεια. Ο Τυρναβίτης δάσκαλος με τις δηλώσεις του δείχνει να προσπερνά σε *νεωτερικότητα* τον ‘’ηγέτη του’’ τον Ευγένιο Βούλγαρη, ο οποίος προτίμησε να διατηρεί τις επιφυλάξεις του στο συγκεκριμένο θέμα.

 Για το πόσο ζωντανή διατηρήθηκε η φήμη του Πέζαρου διαπιστώνεται και από ένα κείμενο του Άνθιμου Γαζή, που δημοσίευσε στο γνωστό περιοδικό *Ερμής ο Λόγιος* το 1814 . Εκεί (παρουσίαση βιβλίου του Κων. Οικονόμου) ανάμεσα στα άλλα γράφει για την πρωτοποριακή, για όλη τη Θεσσαλία, προσφορά του Πέζαρου στην ανάπτυξη της νεότερης φιλοσοφικής σκέψης και επιστήμης και για το πλήθος των μαθητών του, οι οποίοι συνεχίζουν με επιτυχία την ανανέωση της παιδείας. Ο Α.Γαζής γράφει: «…*ἡ Θεσσαλία χρεωστεῖ μεγάλας χάριτας, διότι αὐτός πρῶτος* (Ι.Π.) *μετεφύτευσεν αὐτόθι τήν καλήν φυτείαν τάς ἐπιστήμας καί τήν φιλοσοφίαν, καί ἐνέσπειρεν εἰς τάς ψυχάς τῶν ἐγκατοίκων τόν ἔρωτα τῆς μαθήσεως, καί ἐκ τοῦ ὁποίου πολλοί, τούς μαθητάς διαλάμπουσι τήν σήμερον εν παιδεία και αρετή».*

Πράγματι, καρποί του γόνιμου έργου που πρόσφερε ο *Οικονομοδιδάσκαλος* της Σχολής του Τυρνάβου Ιωάννης Πέζαρος στην παιδεία του καιρού του υπήρξαν οι πολλοί μαθητές του, οι οποίοι διακρίθηκαν σε πολλούς τομείς. Διακεκριμένοι λόγιοι, επώνυμοι γιατροί, ανώτεροι κληρικοί και δραστήριοι έμποροι ένιωθαν περήφανοι που μαθήτευσαν μαζί του. Αρκετοί υπήρξαν γνωστοί δάσκαλοι που επάνδρωσαν σχολεία στον ελλαδικό χώρο και στις ελληνικές παροικίες. Ορισμένοι από αυτούς, ο Κωνσταντίνος Κούμας, ο Στέφανος Δούγκας, ο Δημήτριος Αλεξανδρίδης, ο Στέφανος Κομμητάς, ο Διονύσιος Πύρρος αναδείχτηκαν σπουδαίοι διανοούμενοι, που διαμόρφωσαν αρκετές πτυχές του Ελληνικού Διαφωτισμού, συνέβαλαν στην ανάπτυξη της ελληνικής παιδείας και ενίσχυσαν το εθνικό φρόνημα για την ελευθερία.

Ο Μιχ. Λαφαζάνης έχει εκπονήσει τη διδακτορική διατριβή *«Ιωάννης Πέζαρος (1749-1806), η εποχή, το έργο και η αλληλογραφία του. Η συμβολή της Σχολής του Τυρνάβου στον Νεοελληνικό Διαφωτισμό».* Έχει εκδοθεί από τον Δήμο Τυρνάβου 2009.

Βιβλιογραφία (ενδεικτικά)

Κ.Θ.Δημαράς: *Νεοελληνικός Διαφωτισμός.* Ερμής, Αθήνα 19802 *και Ιστορικά Φροντίσματα τ.Α΄, Ο Διαφωτισμός και το κορύφωμά του*, Πορεία, Αθήνα 1992

Τρύφωνος Ευαγγελίδου: *Η παιδεία επί Τουρκοκρατίας (Ελληνικά σχολεία από της Αλώσεως μέχρι Καποδιστρίου),* τ.Α και Β. [1936], Βιβλιοπωλείο Δ.Ν. Καραβία (ανατύπωση με ευρετήριο Κ. Λάππας), Αθήνα 19722

Γιάννης Καράς: *Οι φυσικές θετικές επιστήμες στον ελληνικό 18ο αιώνα*, Δαίδαλος- Ι. Ζαχαρόπουλος, Αθήνα 1991

Πασχάλης Κιτρομηλίδης: *Νεοελληνικός Διαφωτισμός.* Μορφωτικό Ίδρυμα Εθνικής Τράπεζας, Αθήνα 1996

Παναγιώτης Κονδύλης: *Ο Νεοελληνικός Διαφωτισμός και οι φιλοσοφικές ιδέες*. Θεμέλιο, Αθήνα 1988

Κωνσταντίνος Κούμας: *Οι Έλληνες, Διαφωτισμός - Επανάσταση* ( *Ἱστορίαι τῶν Ἀνθρωπίνων Πράξεων τ. ΙΒ'* Ἐν Βιέννῃ τῆς Αὐστρίας.1832 σ. 518-677, 736-744), Ανατύπωση με ευρετήριο. Βιβλιοπωλείο Δ.Ν. Καραβία, Αθήνα 1978

Όμιλος Μελέτης Ελληνικού Διαφωτισμού, *Νεοελληνική Παιδεία και Κοινωνία*, (Πρακτικά Διεθνούς Συνεδρίου αφιερωμένου στη μνήμη του Κ.Θ. Δημαρά), Αθήνα 1995

*Πρακτικά Πρώτου Συνεδρίου Τυρναβίτικων Σπουδών*, Τύρναβος 9-10/9/1990, Έκδοση Δήμου Τυρνάβου, Τύρναβος 1991

Νίκος Ψημμένος: *Η ελληνική Φιλοσοφία από το 1453 ως το 1821*. Ανθολογία κειμένων με εισαγωγή και σχόλια τ.Α΄ 1988 και τ.Β΄ 1989, Γνώση Αθήνα